અમેરિકામાં તો વરસના અનેક આવા કિસ્સા બનતા રહે છે તો ભારતમાં ય હવે આવા કિસ્સાઓની નવાઈ નથી. અમેરિકાના બોસ્ટન શહેરમાં આવેલી નોર્થઈસ્ટર્ન યુનિવર્સિટીના ક્રિમિનોલોજી અને સોશિયોલોજીના પ્રોફેસર જેક લેવિને ફેમિલી એનહેલિલેટર અર્થાત્ આ રીતે કુટુંબને મારી નાખનારાઓનો અભ્યાસ કર્યા બાદ એ તારણ પર આવ્યા છે કે મોટેભાગે આવા પુરુષો જાણતા હોય છે કે તેમણે શું કરવાનું હોય છે. તેઓ વેલ પ્લાન કરીને ખૂન કરે છે તથા આપઘાત કરે છે. તેઓ પોતાના કુટુંબ સિવાય બીજી વ્યક્તિઓને મારતા નથી. વળી આવા પુરુષો મધ્યમ વયના હોય છે. મોટેભાગે આવી વ્યક્તિઓમાં ક્રોધ અને ઘાતકીપણું બેકાબૂ બની જાય તે હદે હોય છે. કેટલીક વખત તેઓ એના પર કાબૂ મેળવી શકતી નથી. જો કે આવી વ્યક્તિઓ તો અનેક આપણી આસપાસ જોવા મળી શકે છે એટલે જરૂરી નથી કે દરેક આવી ક્રોધી વ્યક્તિ પોતાના કુટુંબને રહેંશી નાખે એટલી ઘાતકી બને. એટલે જ આવી વ્યક્તિઓની વૃત્તિ વિશે પહેલેથી જાણ થઈ શકતી નથી.